Oʻzbekiston Respublikasi hisob palatasi faoliyatini takomillashtirishga doir qoʻshimcha chora-tadbirlar toʻgʻrisida
(resolution, 2019-09-19)

Oʻzbekiston Respublikasi Hisob palatasi faoliyatini yanada takomillashtirish, Davlat budjeti maqsadli davlat jamgʻarmalari va boshqa budjetdan tashqari jamgʻarmalar mablagʻlaridan oqilona foydalanishni moliyaviy nazorat qilishning gʻoyat muhim vositasi sifatida uning faoliyati taʼsirchanligi va samaradorligini oshirish, mazkur sohada qabul qilingan qarorlarning ijro etilishida davlat va xoʻjalik tuzilmalarining masʼuliyatini kuchaytirish maqsadida: 1. Hisob palatasi tomonidan Oʻzbekiston Respublikasi Bosh prokuraturasi bilan birgalikda Hisob palatasining mansabdor shaxslar tomonidan qilingan qoidabuzarliklarini huquqiy baholash va davlatning iqtisodiy manfaatlariga yetkazilgan zarari summasini qoplash boʻyicha tekshiruv materiallarini prokuratura organlariga topshirish tartibi ishlab chiqilganligi va tasdiqlanganligi maʼlumot uchun qabul qilinsin. 2. Quyidagi tartib belgilansin va unga muvofiq: mamlakat soliq va budjet siyosatining asosiy yoʻnalishlari, shuningdek, navbatdagi yil uchun Oʻzbekiston Respublikasining Davlat budjeti va maqsadli davlat jamgʻarmalari budjetlarining loyihalari Hisob palatasining tegishli xulosasi bilan Oliy Majlisga kiritiladi; Oʻzbekiston Respublikasi Davlat budjeti va davlat maqsadli jamgʻarmalari budjetlarining ijrosi boʻyicha har yilgi hisobot Hisob palatasi tomonidan tashqi audit va baholash oʻtkazilganidan soʻng Oʻzbekiston Respublikasi Oliy Majlisiga tasdiqlash uchun taqdim etiladi. 3. Belgilansinki: Hisob palatasi oʻz faoliyatini, Hisob palatasi vakolatiga kiruvchi masalalar yuzasidan amaliy tizimli nazoratni taʼminlash zaruriyatidan kelib chiqqan holda shakllantiriladigan yillik nazorat ishlari dasturi asosida tashkil etadi. Nazorat ishlari dasturi Hisob palatasi raisi tomonidan tasdiqlanadi; Hisob palatasining vakolatiga kiradigan masalalar boʻyicha tekshiruvlar barcha tashkilotlarda Oʻzbekiston Respublikasining nazorat qiluvchi organlari faoliyatini muvofiqlashtiruvchi respublika kengashi bilan kelishilmagan holda amalga oshiriladi. 4. Oʻzbekiston Respublikasi Moliya vazirligi, Markaziy banki, Davlat soliq qoʻmitasi va Davlat bojxona qoʻmitasi Hisob palatasiga Davlat budjeti Oʻzbekiston Respublikasi Oliy Majlisi, Oʻzbekiston Respublikasi Prezidenti va Vazirlar Mahkamasining qarorlariga muvofiq tashkil etilgan maqsadli davlat jamgʻarmalari va boshqa jamgʻarmalarning daromad va xarajat moddalari maqsadli ijro etilishini birlamchi maʼlumotlarga koʻra nazorat qilish imkonini beruvchi axborot tizimlari va resurslariga kirishga sharoit yaratsin. 5. Oʻzbekiston Respublikasi aloqa va axborotlashtirish agentligi Hisob palatasi hamda boshqa manfaatdor vazirliklar va idoralar bilan birgalikda uch oy muddatda Hisob palatasida iqtisodiyot idoralarining axborot tizimlariga kirish imkonini beradigan maʼlumotlarni uzatish elektron tarmogʻini ishlab chiqish va joriy etishni taʼminlasin. 6. Oʻzbekiston Respublikasi Hisob palatasi bir oy muddatda: Oʻzbekiston Respublikasi Adliya vazirligi bilan birgalikda mansabdor shaxslarning Hisob palatasi koʻrsatmalarini bajarmaganligi uchun javobgarlik choralarini kuchaytirishni nazarda tutuvchi Oʻzbekiston Respublikasining Maʼmuriy javobgarlik toʻgʻrisidagi kodeksiga qoʻshimchalar kiritish haqida takliflar tayyorlasin va Vazirlar Mahkamasiga kiritsin; Oʻzbekiston Respublikasi Moliya vazirligi va Davlat soliq qoʻmitasi bilan birgalikda Hisob palatasi aniqlagan davlatning iqtisodiy manfaatlariga yetkazilgan zarar summasini Davlat budjeti daromadi hisobiga yoʻllash mexanizmini ishlab chiqsin va belgilangan tartibda tasdiqlasin. 7. Oʻzbekiston Respublikasi Hisob palatasi oʻn kun muddatda oʻz zimmasiga yuklatilgan vazifa va funksiyalarni inobatga olgan holda Hisob palatasini kadrlar bilan mustahkamlash boʻyicha belgilangan tartibda takliflar kiritsin. 8. Oʻzbekiston Respublikasi Adliya vazirligi manfaatdor vazirliklar va idoralar bilan birgalikda ikki oy muddatda: qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Vazirlar Mahkamasiga takliflar kiritsin; idoraviy normativ hujjatlarning mazkur qarorga muvofiqlashtirilishini taʼminlasin. 9. Ushbu qarorning bajarilishini nazorat qilish Oʻzbekiston Respublikasi Prezidentining Davlat maslahatchilari V.A. Golishev va R.S. Shamshiyev zimmalariga yuklansin.